I snart fem år har man kunnet flygte fra hverdagen og bevæge sig ind i et computerspil hos VRgame i Aalborg. Men der er blevet længere mellem kunderne. Ligeså stille kommer der færre af dem. Ligesom så mange andre kæmper butikken lige nu for sin overlevelse. Med inflation, høje energiregninger og færre kunder ser det sort ud. Det fik for nylig indehaveren til at ringe til sin udlejer for at opsige lejemålet. Nu skulle det være slut. - Jeg blev spurgt, hvad vi kunne gøre i stedet for at opsige lejemålet. Jeg foreslog derfor, at vi kun skulle betale husleje de dage, vi har åbent. Det var udlejeren med på. De synes, at lidt husleje er bedre end ingen, fortæller indehaver af VRgame, Jens Hartvig. Siden energikrisen kom, er åbningstiderne ved VRgame blevet reduceret betragteligt, så der kun er åbent 12 dage om måneden. Og med den nye aftale med udlejeren, er de nu gået fra at have en husleje på 21.000 kroner om måneden til at have en på lige under 10.000 kroner om måneden. - Huslejen er jo den største udgift i budgettet i en virksomhed som vores, forklarer han. Håber andre også kan forhandle med udlejerene Som virksomhedsindehaver har Jens Hartvig den seneste tid fulgt godt med i nyhederne og historier om forretningsdrivende, der må dreje nøglen om, fordi udgifterne simpelthen er blevet for høje. Selv har han og virksomheden nu et halvt år med reduceret husleje til at finde ud af, hvad der skal ske fremover. Det er han glad for, men han håber, at andre erhvervsdrivende og i særdeleshed udlejere kan lære lidt af et godt eksempel. - Alle har et medansvar for, at vi har et fungerende butiksliv. Jeg håber, at jeg kan være med til at gøre opmærksom på, at man rent faktisk kan gå i dialog med sin udlejer, inden man bliver nødt til at dreje nøglen om, siger han og slår fast: - Udlejerne i byer som Aalborg har et medansvar, hvis vi også skal have butikker på den anden side af krisen.

Opsummering:
En håndsrækning fra en forstående udlejer har gjort, at forretningen kan køre et halvt år endnu.